b'\n_START_ARTICLE_\n\xc4\x8copasti ponirek\n_START_SECTION_\nOpis\n_START_PARAGRAPH_\n\xc4\x8copasti ponirek je dolg 46\xe2\x80\x9351\xc2\xa0cm in ima premer peruti 59\xe2\x80\x9373\xc2\xa0cm. Ima zelo prepoznavno podolgovato obliko telesa s trupom nizko nad vodno gladino in dolgim, vitkim vratom, ki ga dr\xc5\xbei bodisi pokonci, bodisi nekoliko nazaj nad trupom. Odrasli v poletnem perju so nezamenljivi s \xc4\x8drnimi \xc4\x8dopi peres na glavi in rde\xc4\x8derjavimi ob vratu. Od podobnega rjavovratega ponirka ga najla\xc5\xbee lo\xc4\x8dimo po beli obrobi o\xc4\x8di in prisotnosti \xc4\x8dopov. Kljun je koni\xc4\x8dast in zelo dolg. Samca in samice po telesni obliki in obarvanosti ni mogo\xc4\x8de lo\xc4\x8diti._NEWLINE_Tudi mladi\xc4\x8di imajo zna\xc4\x8dilno obarvanost - po trupu so sivi, na glavi pa je \xc4\x8drno bel zebrast vzorec, po katerem jih je enostavno lo\xc4\x8diti od vseh drugih vrst ponirkov.\n_START_SECTION_\nVedenje\n_START_PARAGRAPH_\n\xc4\x8copasti ponirek je vodni pti\xc4\x8d. Gnezdo si zgradi blizu obale med rastlinjem. Samica po navadi izle\xc5\xbee dve jajci. Mladi\xc4\x8di za\xc4\x8dnejo plavati in se potapljati skoraj takoj po izvalitvi. Eden od star\xc5\xa1ev jih v\xc4\x8dasih prena\xc5\xa1a na hrbtu._NEWLINE_Dolg in za\xc5\xa1iljen kljun izdaja, da so ti pti\xc4\x8di aktivni lovci. Pod vodo lovijo ve\xc4\x8dinoma ribe, pa tudi rake, vodne \xc5\xbeu\xc5\xbeelke in manj\xc5\xa1e \xc5\xbeabe._NEWLINE_Znani so predvsem po zapletenem vzorcu dvorjenja, pri katerem razkazujejo \xc4\x8dopke na glavi.\n_START_SECTION_\nRaz\xc5\xa1irjenost in ogro\xc5\xbeenost\n_START_PARAGRAPH_\n\xc5\xbdivijo v sladkovodnih jezerih po vsej Evropi, Afriki in Aziji do Oceanije. Zaradi velikega obmo\xc4\x8dja raz\xc5\xa1irjenosti in populacije, ki jo ocenjujejo na 530.000 do 1.700.000 osebkov, ne velja za ogro\xc5\xbeeno vrsto in je po kriterijih IUCN uvr\xc5\xa1\xc4\x8den med najmanj ogro\xc5\xbeene vrste. \xc4\x8copasti ponirki, ki \xc5\xbeivijo v ju\xc5\xbenej\xc5\xa1ih predelih obmo\xc4\x8dja raz\xc5\xa1irjenosti pre\xc5\xbeivijo celo leto na istem obmo\xc4\x8dju, severneje \xc5\xbeive\xc4\x8di pa se pozimi odselijo v toplej\xc5\xa1e kraje._NEWLINE_V Sloveniji so bili \xc5\xa1e v 1970. letih \xc4\x8dopasti ponirki opa\xc5\xbeeni samo med preletom, kasneje pa so ob pove\xc4\x8danju \xc5\xa1tevila pri\xc4\x8deli gnezditi, predvsem v severovzhodnem delu dr\xc5\xbeave. Ugotovili so, da prezimijo na slovenskem osebki, ki so sem prileteli iz severnej\xc5\xa1ih krajev, od tu pa se odselijo ju\xc5\xbeneje. Prezimujejo predvsem na Dravi, v ve\xc4\x8djem \xc5\xa1tevilu pa tudi na Obali.'